## Declaració institucional del Molt Honorable President de la Generalitat, Carlos Mazón

Bon dia

La finalitat d’esta declaració institucional és informar de la situació, del present i del futur del compromís amb la Comunitat Valenciana. Fa un any, els ciutadans d’Alacant, València i Castelló van ser clars en la seua decisió, en la seua llibertat i en el seu encàrrec. Fa un any, els ciutadans de la Comunitat Valenciana van encarregar oficialment al Partit Popular, amb una gran victòria, liderar el canvi a la Comunitat Valenciana, i que lideràrem eixe canvi des de la Presidència de la Generalitat i, per tant, també en la meua persona.

A liderar el canvi m’he dedicat, em dedique, i em continuaré dedicant, assumint el compromís, la responsabilitat i la il·lusió de continuar avançant més i millor, si és possible, en el canvi i en l’avanç, i en les potencialitats i en els drets dels ciutadans de la Comunitat Valenciana.

Després d’eixes eleccions, vam iniciar una ronda de converses amb tots els grups polítics dins d’una cultura general del diàleg parlamentari permanent i, finalment, com tots saben, vam arribar a un acord amb Vox. Un acord que ha durat un any fins al dia d’ahir. Un acord d’un govern que ha treballat coordinat i que ha treballat amb resultats més que evidents.

Permeten-me recordar-los l’orgull i la profunda satisfacció de poder presentar-me hui ací, davant dels ciutadans de la Comunitat Valenciana, per a recordar-los que durant este any hem acabat amb el govern més car de la història, que era el govern del Botànic. El govern amb més alts càrrecs, amb més assessors, amb més nomenaments a dit i amb el sector públic més desbordat de la història.

Estic molt orgullós d’haver abaixat els impostos i d’haver iniciat la reforma fiscal a la Comunitat Valenciana, una comunitat que ja no té l’impost a la mort, l’impost de successions, una comunitat que ja no té l’impost de donacions. Una comunitat que ha abaixat un 25 % l’impost de la vivenda als jóvens, una comunitat que en estos moments és la comunitat de tota Espanya amb més desgravacions fiscals en l’IRPF, especialment per a les rendes mitjanes i per a les rendes baixes.

Una comunitat que ja ha aprovat la seua llei de llibertat educativa, en la qual les famílies guanyen pes en la decisió de l’educació dels seus fills.

Una comunitat que ja reduïx les llistes d’espera. Ahir anunciàvem una reducció del 64 % en les llistes d’espera quirúrgiques de prioritat 1 i un 35 % de reducció de la llista d’espera de prioritat 2.

Una comunitat que reduïx la llista d’espera de la dependència, a pesar de les dificultats econòmiques i de la falta de finançament per part del govern d’Espanya.

Un govern que ha sigut capaç d’atraure inversions, milers de milions, milers de llocs de treball en tan sols uns mesos.

Una comunitat que porta ja sis mesos seguits reduint la desocupació i que tira de la reducció de la desocupació a Espanya, amb clar lideratge.

Una comunitat que ja no té una taxa turística i que bat rècords de turisme.

Tot això, i moltes coses més, de les quals els hem anat informant, crec que completen un any d’avanç, un any de compromisos, un any de realitats, i un any de millora clara i substancial a la Comunitat Valenciana.  
   
Ahir, de manera unilateral, des de fora de la Comunitat Valenciana i, al meu juí, sense prioritzar-la, Vox va anunciar la seua retirada del Govern de la Generalitat Valenciana i, per tant, jo vaig decidir complir amb la meua obligació, amb el meu compromís i amb l’encàrrec de liderar i de continuar liderant en nom del Partit Popular el canvi que els ciutadans em van encomanar tant a mi com al Partit Popular.

Vull dir-los que ahir vaig parlar amb els meus tres companys fins ahir de govern, amb el vicepresident Barrera, amb Elisa Núñez i amb José Luis Aguirre, i els vaig agrair els servicis prestats, el seu compromís, la seua solidaritat, el seu treball, i en nom d’ells, als seus equips, que han contribuït al fet que puguem estar fins ací amb responsabilitat i amb lleialtat.

En el cas de Vicente Barrera, vull dir que jo crec que he guanyat un amic, em té per al que vullga, i jo sé que ell també. Exactament el mateix puc dir tant d’Elisa com de José Luis, dos persones responsables, lleials, que han acatat eixa decisió unilateral des de fora de la Comunitat Valenciana, que Vox ha decidit.

I ara el que toca és seguir, ara el que toca és posar-nos en marxa de nou un matí més, no perdre ni un minut ni en buits de poder ni en elucubracions, sinó a seguir amb la fermesa, amb la certesa, amb l’estabilitat, amb la governabilitat, que ara assumix el Partit Popular, perquè és el partit al qual els ciutadans van encarregar esta responsabilitat, la de liderar el canvi a la Comunitat Valenciana.

En uns minuts el *Diari Oficial de la Generalitat Valenciana* nomenarà els nous consellers, i a les 10 del matí tindrem el primer ple del nou Consell de la Generalitat Valenciana, en el qual procedirem a fer els nomenaments en el segon escaló del Consell per a continuar treballant en el nostre compromís.  
   
Les principals característiques de les decisions que he pres són les següents:

- En primer lloc, de 10 conselleries passem a 9 conselleries, per tant, continuem avançant en la reducció del gasto polític, que sempre és un senyal d’identitat, com ja bé em coneixen, de les decisions que anem prenent en el Consell de la Generalitat.

- Hi haurà una sola vicepresidenta i serà Susana Camarero, que manté les seues competències i, per tant, serà l’única vicepresidenta de la Generalitat Valenciana.

- En segon lloc, la nova consellera de Justícia i Interior serà Salomé Pradas, que passa de la Conselleria de Medi Ambient a la Conselleria de Justícia i Interior.

- En tercer lloc, vull dir que el conseller d’Agricultura, Aigua, Ramaderia i Pesca serà Miguel Barrachina, l’actual portaveu del grup parlamentari popular.

- I, en quart lloc, vull dir-los que el nou conseller de Medi Ambient, Infraestructures i Territori és Vicente Martínez Mus, l’actual director general de Costes en la Conselleria.

La Vicepresidència de Cultura i Esports queda integrada de la manera següent: l’àrea de Cultura s’integrarà en la Conselleria d’Educació, per tant, ara es dirà Cultura, Educació, Universitats i Ocupació, i l’àrea d’Esports l’assumiré en Presidència de la Generalitat.

Vull avançar-los també alguns dels canvis en el segon escaló, bàsicament els nous secretaris autonòmics de cada una de les conselleries.

- En la Conselleria d’Igualtat i Serveis Socials, hi ha una nova secretària autonòmica de Sistema Sociosanitari, que serà Elena Albalat, que fins hui era la directora general d’Infància i Família. I l’anterior secretari autonòmic de Sistema Sociosanitari, Emilio Argüeso, passa a ser el nou secretari autonòmic d’Emergències en la Conselleria de Salomé Pradas.  
- L’actual directora general de Patrimoni Cultural, Pilar Tébar, que estava en la Conselleria de Vicente Barrera, ascendix a secretaria autonòmica de Cultura, en la conselleria que dirigix José Antonio Rovira, i el nou secretari autonòmic d’Agricultura és Vicente Tejedo, actual senador del Partit Popular.  
- A més, el nou secretari econòmic de Justícia serà José Luis Font Barona, jutge valencià.

Estes són les primeres decisions, a continuació, ja amb la resta del Consell avançarem en el segon escaló i a continuar treballant, que és del que es tracta, a continuar complint amb els ciutadans de la Comunitat Valenciana, a continuar liderant el canvi que ja oferix palpables, clars i evidents resultats d’una línia que té dos característiques fonamentals:

- En primer lloc, que governa per a tot el món, per a totes i per a tots sense excepció, ens hagen votat o no, hagen confiat en nosaltres o no, pensen com nosaltres o no, o hagen format part del programa electoral del Partit Popular o no.

- I en segon lloc, des del principi ho hem practicat, des del principi hem seguit amb això, i seguirem amb la cultura del diàleg, amb la cultura del pacte i amb la cultura de tots els acords vinguen de qui vinguen, evidentment també els proposats per nosaltres, per a totes i cada una de les decisions que siguen positives per a la Comunitat Valenciana.

Crec que no soc sospitós de no haver oferit pactes, acords, per a començar el primer en la mateixa Mesa de les Corts Valencianes. En segon lloc, per als òrgans consultius, per als òrgans estatutaris. En tercer lloc, per a decrets llei i, en quart lloc, per a lleis, oferint sempre diàleg i oferint sempre el que crec que és més important: que posem els interessos dels ciutadans de la Comunitat Valenciana per damunt de qualsevol altra reflexió.

I que, per tant, l’estabilitat, la governabilitat i la capacitat de continuar prenent decisions que avancen en el futur que mereixen i en el present que mereixen les ciutadanes i els ciutadans de la Comunitat Valenciana, és la prioritat. Complir amb l’encàrrec rebut, eixe encàrrec de liderar el canvi, almenys durant 4 anys, el complim amb eficàcia, amb eficiència, amb determinació, i amb la mateixa il·lusió, si em permeten, fins i tot hui més que mai, per a portar la Comunitat Valenciana al lloc que es mereix.

Gràcies.

Fecha: 12/07/2024